Author: Martincová Viera
Company: MZ SR

Vyhlásenie predkladateľa

Návrh zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov, sa predkladá s rozporom s verejnosťou na základe neakceptovania týchto hromadných pripomienok uplatnených v rámci pripomienkového konania: 
1.	vypustiť zo zoznamu omamných a psychotropných látok (príloha č. 1 k zákonu č. 139/1998 Z. z.) z II. skupiny psychotropných látok látku Cannabidiol, CBD, chemicky 2-/(1R, 6R)-6-izopropenyl-3-metylcyklohex-2-en-1-yl/-5-pen-tylbenzene-1,3-diol a
2.	ustanovenia § 15 ods. 3 doplniť o ustanovenie, ktoré by umožňovalo  v súlade s článkom 28 ods. 2 Jednotného dohovoru OSN o omamných látkach (1961) v znení Protokolu (1972) pestovať odrody konopy siatej uvedené v osobitnom predpise [čl. 10 nariadenia Komisie (ES) č. 1120/2009 z 29. októbra 2009, ktorým sa ustanovujú podrobné pravidlá na vykonávanie režimu jednotnej platby ustanoveného v hlave III nariadenia Rady (ES) č. 73/2009, ktorým sa ustanovujú spoločné pravidlá režimov priamej podpory pre poľnohospodárov v rámci spoločnej poľnohospodárskej politiky a ktorým sa ustanovujú niektoré režimy podpory pre poľnohospodárov (Ú. v. EÚ L 316, 2.12.2009) v platnom znení] bez povolenia na ploche menšej ako 100 m^2 na záhradnícke účely (okrasné účely a osobnú produkciu stonky a semena) s tým, že po zbere úrody konopy siatej by bol pestovateľ povinný kvitnúce alebo plodonosné vrcholky konopy siatej bezodkladne zapracovať do pôdy. 
Na rozporovom konaní, ktoré sa uskutočnilo so splnomocnenými zástupcami verejnosti dňa 23.5.2017 na ministerskej úrovni, sa nepodarilo rozpor odstrániť, pretože zástupcovia verejnosti sa nestotožnili s  dôvodmi neakceptovania hromadných pripomienok zo strany Ministerstva zdravotníctva Slovenskej republiky, ktoré sú podrobne uvedené vo vyhodnotení pripomienkového konania.